
___________________________________________________________________________

На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле по притужби AA, Заштитник грађана је сачинио следећи

ИЗВЕШТАЈ О СЛУЧАЈУ СА  ПРЕПОРУКОМ
Заштитник грађана је 24. јула 2026. године примио обраћање AA, истовремено упућено на више електронских адреса а којим се указује на угрожавање живота и имовине услед изградње Expo железничке пруге.

Наиме, притужиља наводи да њена породица живи на адреси … и да су од почетка радова свакодневно изложени несносној буци и континуираним вибрацијама које изазивају бојазан да долази до оштећења конструкције породичне куће, огромним количинама прашине која прекрива кућу, двориште, усеве и воће и онемогућава нормалан боравак на отвореном, као и нарушавању безбедности због извођења радова непосредно изнад њиховог дома, при чему се са градилишта обрушава грађевински материјал, отпад и прашина.

Посебно се истиче да је висинска деоница будуће пруге пројектована тако да пролази непосредно изнад њихове куће, баште и винограда, те да радови који се тренутно изводе представљају озбиљан ризик по животе чланова породице. Такође се наводи да упркос претходним пријавама и чињеници да је полиција више пута излазила на лице места, стање се не поправља, већ се из дана у дан погоршава.

Поступајући по предметној притужби, Заштитник грађана се обратио Министарству грађевинарства, саобраћаја и инфраструктуре и затражио изјашњење у вези са наводима из притужбе.

Министарство грађевинарства, саобраћаја и инфраструктуре је актом од 24. августа 2026. године и приложеним изјашњењем Сектора за инспекцијски надзор од 24. августа 2026. године обавестило Заштитника грађана да је 27. августа 2025. године извршена службена саветодавна посета на локацији …на којој се изводе радови на изградњи моста на км 14+500, да је том приликом указано представнику извођача радова на обавезу предузимања мера за обезбеђење објекта, суседних објеката, лица и имовине, саобраћаја и околине, као и на предузимање мера ради смањења прашине и других негативних утицаја насталих услед извођења радова. Такође је наведено да приликом ове саветодавне посете нису уочене неправилности из надлежности републичке грађевинске инспекције, као и да је грађевинска инспекција у конкретном случају предузела превентивне радње указујући извођачу на обавезу континуираног предузимања мера безбедности и заштите током извођења радова.

Након захтева Заштитника грађана за достављањем додатних информација у погледу вршења надзора након 27. августа 2025. године, односно поступању по обраћању притужиље, Министарство грађевинарства, саобраћаја и инфраструктуре је актом од 6. октобра 2026. године и приложеним изјашњењем Сектора за инспекцијски надзор  од 23. септембра 2026. године обавестило Заштитника грађана да након 27. августа 2025. године на локацији … нису вршени ванредни инспекцијски надзори.

Из приложене Службене белешке Одељења републичке грађевинске инспекције Министарства грађевинарства, саобраћаја и инфраструктуре од 27. августа 2025. године произилази да је 27. августа 2025. године републичка грађевинска инспекција извршила службену саветодавну посету, односно обилазак терена и преглед изведених радова на изградњи моста на км 14+500 двоколосечне пруге намењене за путнички саобраћаја од станице Земун поље до Националног стадиона. Такође следи да су се у том тренутку изводили припремни радови на изградњи шипова и наглавних греда у оквиру пројекта изградње моста, као и да је извођачу радова том приликом указано на обавезу предузимања мера за обезбеђење објекта, суседних објеката, лица и имовине, саобраћаја и околине, као и на предузимање мера ради смањења прашине и других негативних утицаја насталих услед извођења радова. Нарочито следи да је датом службеном белешком констатовано да приликом саветодавне посете нису уочене неправилности из надлежности инспекције које би указивале на непосредну опасност по живот и здравље људи или захтевале предузимање хитних мера из надлежности грађевинске инспекције.

Након сагледавања чињеничног стања, Заштитник грађана сматра да се приликом оцене законитости и правилности рада Министарства грађевинарства, саобраћаја и инфраструктуре, у датом случају морају узети у обзир релевантне одредбе Закона о инспекцијском надзору
 и Закона о планирању и изградњи.

* * *

На основу прикупљених чињеница у току поступка и у оквиру релевантних законских одредаба, Заштитник грађана констатује да Одељење републичке грађевинске инспекције Министарства грађевинарства, саобраћаја и инфраструктуре није извршило ванредан инспекцијски надзор по представци притужиље, односно  накнадно проверавало да ли се инвеститор, односно извођач радова на изградњи моста који се изводе у …, придржава законских обавеза ради заштите безбедности објекта, суседних објеката, саобраћаја, околине и заштиту животне средине, односно да ли се извођач радова придржава обавеза на која му је и указано приликом обављене саветодавне посете.
Заштитник грађана је става да превентивно деловање Одељења републичке грађевинске инспекције Министарства грађевинарства, саобраћаја и инфраструктуре, односно службена саветодавна посета која је обављена пре више од годину дана, није сврсисходна уколико републичка грађевинска инспекција није накнадно проверавала поступање извођача радова, а нарочито поступала по представци притужиље којом се  изричито указује на угрожавање безбедности, здравља и основних услова за живот њене породице, услед извођења предметних радова.

Сходно томе, ради остваривања циља инспекцијског надзора, односно обезбеђења законитости и безбедности пословања и поступања надзираног субјекта и спречавања или отклањања штетних последица по законом и другим прописом заштићена добра, права и интересе, и то нарочито у ситуацији када се указује да постоји непосредна опасност по живот или здравље људи и имовину, животну средину, као и биљни и животињски свет, Заштитник грађана је става да је неопходно да надлежни инспекцијски орган без одлагања утврди тренутно чињенично стање у датом случају.

На основу напред наведеног, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности Заштитник грађана упућује следећу препоруку:

Потребно је да Министарство грађевинарства, саобраћаја и инфраструктуре, преко републичке грађевинске инспекције, без одлагања поступи по представци притужиље од 24. јула 2026. године којом се указује на угрожавање живота и имовине услед извођења радова на изградњи предметне железничке пруге, утврди тренутно чињенично стање у погледу предузетих мера извођача радова у датом случају, те притужиљи, као подносиоцу представке, упути обавештење сходно одредбама Закона о инспекцијском надзору ("Сл. гласник РС", бр. 36/2015, 44/2018 - др. закон и 95/2018).

Министарство грађевинарства, саобраћаја и инфраструктуре обавестиће Заштитника грађана, у року од 15 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Уколико Министарство грађевинарства, саобраћаја и инфраструктуре у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.
	           ЗАШТИТНИК ГРАЂАНА

	

	                  мр Зоран Пашалић

